|  |  |
| --- | --- |
| Numri i lëndës: | 2022:189499 |
| Datë: | 06.03.2025 |
| Numri i dokumentit: | 06950314 |

A.nr.2205/2022

GJYKATA THEMELORE NË PRISHTINË, Departamenti për Çështje Administrative, me gjyqtaren Rajmonda Kurteshi, në konfliktin administrativ të paditësit K. T., nga lagja B.. D.., K... e P..., kundër të paditurës Ministria e Financave, Punës dhe Transfereve-Departamenti i Pensioneve, me seli në Prishtinë, për anulimin e vendimit, jashtë seance, me datë 06.03.2025, mori dhe përpiloi këtë:

A K T V E N D I M

HEDHET POSHTË padia e paditësit K. T., kundër të paditurës Ministria e Financave, Punës dhe Transfereve-Departamenti i Pensioneve, për anulimin e vendimit, për shkak se paditësi nuk e ka plotësuar padinë.

A r s y e t i m

Paditësi, ka ushtruar padi në këtë gjykatë me datë 15.09.2022, kundër të paditurës Ministria e Financave, Punës dhe Transfereve-Departamenti i Pensioneve, me bazë juridike anulimin e vendimit me Nr. 373490, i datës 16.08.2022.

Gjykata ka caktuar seancë me datë 20.11.2024 dhe nga tentimet për dorëzimin e ftesës për seancë së bashku me përgjigjen në padi për paditësin, respektivisht nga fletë kthesat e Postës së Kosovës, përkatësisht nga fletë kthesa e datës 05.11.2024 është konstatuar “pala e panjohur, adresa jo e plotë”, ndërsa në fletë kthesën e datës 18.11.2024 është konstatuar “në këtë adresë është familja Rr..”, ku për gjykatën ka rezultuar si dorëzim i pa mundshëm dhe duke vepruar sipas dispozitave ligjore të nenit 63 të LKA-së në lidhshmëri me nenin 116 par.1, par.5 dhe par.6 të LPK-në, ka nxjerr aktvendim për afishimin e të gjitha shkresave për paditësin, me numër A.nr.2205/2022, i datës 20.11.2024.

Si rrjedhoje e kësaj, në seancën e datës 04.12.2024 e cila është mbajtur në mungesë të palëve ndërgjyqëse, gjykata ka vërejtur se padia ka të meta dhe ka marr aktvendim me të cilin ia ka kthyer në plotësim padinë e datës 15.09.2022, paditësit përmes procesverbalit të datës 04.12.2024 për lëndën A.nr.2205/2022, me të cilin të njëjtin e ka obliguar që në afat prej 8 ditësh nga pranimi i këtij aktvendimi, ta plotësoj padinë, ashtu që të deklaroj se cilin akt administrativ përfundimtar e konteston dhe kërkon anulimin e tij, të precizoj kërkesëpadinë në aspektin objektiv dhe subjektiv, duke deklaruar saktë se çka kërkon që ti njihet në këtë konflikt administrativ, dhe kush është palë e paditur, si dhe që gjykatës të ia dorëzoj provat që dëshmojnë se paditësi ka shfrytëzuar të gjitha mjetet juridike në procedurë ankimore tek e paditura, së bashku me të gjitha shkresat e lëndës që kanë të bëjnë me këtë çështje administrative, në dy kopje (një për gjykatën e një për palën kundërshtare-palën e paditur), me paralajmërimin se në qoftë se brenda afatit të caktuar si në pikën I aktvendimi, paditësi nuk i eliminon të metat e lartcekura, atëherë gjykata do të merr aktvendim me të cilin do t’ia hedh poshtë padinë e tij, në kuptim të dispozitës së nenit 33.2 të LKA.

Aktvendimin e kësaj gjykate për kthimin të plotësim të padisë paditësit i është dorëzuar në mënyrë të rregullt përmes tabelës se shpalljeve të kësaj gjykate dhe ky fakt vërtetohet nga fletë dërgesa për dorëzim personal e datës 26.12.2024, ku sipas të njëjtës aktvendimi i lartcekur ka qene i vendosur në tabelë të shpalljeve të gjykatës nga data 04.12.2024 deri me datë 26.12.2024, mirëpo përkundër kësaj paditësi nuk ka vepruar sipas vendimit të gjykatës, që padinë ta plotësoj brenda afatit prej 8 ditësh.

Neni 30 i Ligjit Nr.03/L-202 për Konfliktin Administrative (tutje LKA) në paragrafin 1 parasheh se: *“Në padi duhen të përfshihen: emërtimi i gjykatës të cilës i paraqitet padia, emri, mbiemri dhe vendbanimi, respektivisht selia e paditësit dhe e të paditurit, akti administrativ kundër të cilit është drejtuar padia, arsyet pse ngrihet padia, si dhe në cilin drejtim dhe vëllim propozohet anulimi i aktit administrativ. Bashkë me padinë duhet të bashkëngjitet akti që kontestohet në origjinal ose kopje’’*.

Në dispozitën ligjore të nenit 33 par.2 të LKA-së parashihet se: *“Nëse paditësi, brenda afatit të cekur, nuk i mënjanon të metat e padisë, kurse ato janë të atilla që e pamundësojnë zhvillimin e procedurës, gjykata do ta hedhë poshtë me vendim padinë, nëse nuk konstaton se akti administrativ i kontestuar është i pavlefshëm”*.

Meqenëse paditësi nuk e ka plotësuar padinë brenda afatit ligjor prej tetë ditësh dhe duke pasur parasysh faktin që të metat janë të atilla që e pa mundësojnë zhvillimin e procedurës gjyqësore në këtë konflikt administrativ, pasi që i njëjti nuk ka precizuar dhe saktësuar se cilin akt administrativ përfundimtar e konteston, gjykata duke ju referuar nenit 33 par.2 të LKA-së, vendosi që padinë e paditëses ta hedh poshtë.

GJYKATA THEMELORE NË PRISHTINË

Departamenti për Çështje Administrative

A.nr.2205/2022, me datë 06.03.2025

Gjyqtarja,

Rajmonda Kurteshi

KËSHILLË JURIDIKE:

Kundër këtij aktvendimi është e lejuar ankesa në afatin prej pesëmbëdhjete (15) ditëve, pas marrjes së të njëjtit, nëpërmjet kësaj gjykate, për Gjykatën e Apelit të Kosovës në Prishtinë.